FI Euroopan unionin virallinen lehti C 122/20

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2012/C 122/08

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLASSA TARKOITETTU MUUTOSHAKEMUS

”CABRITO TRANSMONTANO”

EY-nro: PT-PDO-0117-0225-10.03.2011

SMM ( ) SAN ( X )

1. Eritelmän kohta, jota/kohdat, joita muutos koskee:

—  Tuotteen nimi — Tuotteen kuvaus — Maantieteellinen alue — Alkuperätodisteet — Tuotantomenetelmä —  Yhteys maantieteelliseen alueeseen — Merkinnät —  Kansalliset vaatimukset —  Muu (täsmennettävä)

2. Muutoksen/muutosten tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset:

1. Määritelmä

”Cabrito Transmontano” tarkoittaa Caprina Serrana -rotuisten uros- ja naaraspuolisten eläinten ruhoa ja/tai lihaa. Eläinten vanhempien on oltava merkittyjä rodun jalostusrekisteriin ja/tai kantakirjaan. Levinneisyysalueen 13 kunnan alueella kasvatettujen 30–90 päivän ikäisten eläinten ruokinta perustuu emänmaitoon.

2. Maantieteellinen alue

Maantieteellistä aluetta laajennetaan lisäämällä siihen seuraavat kunnat: Alijó, Vimioso ja Bragança (ainoastaan seuraavat taajamat: Quintela de Lampaças, Santa Comba de Rossas, Failde, Mós, Grijó de Parada, Parada, Pinela, Salsas, Serapicos, Coelhoso, Calvelhe, Paradinha Nova, Macedo do Mato, Iseda ja Sendas).

3. Kaupan pitämisen kestoaika

Kaupan pitämisen kestoaikaa pidennetään siten, että se käsittää koko vuoden (sisällyttämällä siihen myös touko-, syys-, loka- ja marraskuu).

4. Teuraspaino

Cabrito Transmontano -vuohien teuraspainohaarukkaa laajennetaan 5–9 kilogrammasta 4–9 kilogrammaan.

5. Sallitaan ruhojen kaupan pitäminen neljänneksinä tai erilaisiksi paloiksi leikattuina, jäähdytettyinä tai pakastettuina.

Puoliruhojen lisäksi sallitaan myös ruhojen kaupan pitäminen neljänneksinä tai erilaisiksi paloiksi leikattuina.

6. Sallitaan ruohojen pakastaminen enintään kuudeksi kuukaudeksi; päällysmerkinnöissä on ehdottomasti oltava maininta siitä, että tuote on pakastettu.

7. Pakollinen esipakkaaminen, jos ruho pidetään kaupan neljänneksinä tai pienemmiksi paloiksi leikattuna.

YHTENÄINEN ASIAKIRJA

NEUVOSTON ASETUS (EY) N:o 510/2006

”CABRITO TRANSMONTANO”

EY-nro: PT-PDO-0117-0225-10.03.2011

SMM ( ) SAN ( X )

1. Nimi:

”Cabrito Transmontano”

2. Jäsenvaltio tai kolmas maa:

Portugali

3. Maataloustuotteen tai elintarvikkeen kuvaus:

3.1 Tuotelaji:

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta:

”Cabrito Transmontano” tarkoittaa Caprina Serrana -rotuisten uros- ja naaraspuolisten eläinten ruhoa ja/tai lihaa. Eläinten vanhempien on oltava merkittyjä rodun jalostusrekisteriin ja/tai kantakirjaan. Levinneisyysalueen 13 kunnan alueella kasvatettujen 30–90 päivän ikäisten eläinten ruokinta perustuu emänmaitoon.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

Vuohikarjan ruokinta perustuu erityisesti yhteislaitumilla, viljelemättömillä alueilla ja kesannoiduilla alueilla esiintyviin luonnonvaraisiin kasveihin. Vuohet pitävät erityisesti metsikköjen tarjoamista versoista ja eräiden puiden lehdistä sekä pensaikoissa kasvavista lajeista, kuten vihma, kanerva ja Pterospartum tridentatum, ja halutessaan ne voivat täyttää jopa 90 % ravinnontarpeestaan tällaisella rehulla.

Vohlien ruokinta perustuu emänmaitoon.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Tilojen on sijaittava ja eläimet on kasvatettava ja teurastettava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Jos ruhot pidetään kaupan neljänneksinä tai paloiksi leikattuina, ne on esipakattava.

3.7 Merkintöjä koskevat erityiset säännöt:

Jos ruhot pidetään kaupan kokonaisina tai puoliruhoina, polven kohtaan kiinnitettävässä etiketissä on oltava seuraavat tiedot:

— DOP ”Cabrito Transmontano”

Jos ruhot pidetään kaupan neljänneksinä tai muiksi paloiksi leikattuina, ne on esipakattava, ja etiketissä on oltava edellä mainittu merkintä.

Jos tuote on pakastettu, etiketissä on ehdottomasti oltava edellä mainittujen tietojen lisäksi selkeä maininta siitä, että tuote on pakastettu.

4. Maantieteellisen alueen tarkka rajaus:

Cabrito Transmontano -vuohenlihan maantieteellinen tuotantoalue käsittää seuraavat kunnat Bragançan piirikunnassa: Mirandela, Macedo de Cavaleiros, Alfândega da Fé, Carrazeda de Ansiães, Vila Flor, Torre de Moncorvo, Freixo de Espada à Cinta, Mogadouro, Vimioso ja Bragança (ainoastaan seuraavat taajamat: Quintela de Lampaças, Santa Comba de Rossas, Failde, Mós, Grijó de Parada, Parada, Pinela, Salsas, Serapicos, Coelhoso, Calvelhe, Paradinha Nova, Macedo do Mato, Iseda ja Sendas); sekä seuraavat kunnat Vila Realin piirikunnassa: Alijó, Valpaços ja Murça.

5. Yhteys maantieteelliseen alueeseen:

5.1 Maantieteellisen alueen erityisyys:

Maantieteellisen sijaintinsa sekä topografisten ja ilmasto-olosuhteidensa perusteella SAN-alue kuuluu Trás-os-Montesin alueeseen, josta se käsittää yli kolmanneksen; alue jakaantuu kahden piirikunnan, Bragançan ja Vila Realin, kesken.

Trás-os-Montesiin kuuluva alue on pinta-alaltaan 447 600 hehtaaria, ja se muodostuu hautavajoamista, syvistä erodoituneista laaksoista ja ylätasangoista.

Koko aluetta hallitsee Douro-joen valuma-alue; sen sivujoet Sabor, Tua, Pinhão ja Corgo oikealla rannalla ja Águeda, Côa, Távora ja Varosa vasemmalla rannalla erottavat meren suunnassa kulkevat, toisinaan yli 1 500 metrin korkeuteen kohoavat vuorijonot.

Tämän Iberian niemimaan toiseksi pisimmän joen Portugalin puoleisen osan valuma-alueen erityispiirteet antavat koko alueelle kenties jopa maailmanlaajuisesti aivan erityisen luonteen, joka ilmenee ilmasto-olosuhteiden, kulttuurin ja myös inhimillisen elämän laajana kirjona (LAGE, 1985).

Rannikon suuntaiset vuorijonot pysäyttävät mereltä puhaltavat tuulet, joiden vaikutus heikkenee sisämaahan edettäessä, ja ilmasto muuttuu vähitellen yhä enemmän mannerilmaston kaltaiseksi. Pohjois-eteläsuunnassa puolestaan lisääntyy välimerellinen vaikutus Douro-jokea lähestyttäessä.

Maaston geologinen ja litologinen rakenne, pinnanmuodostus, alueen ilmasto ja morfologia ovat tiiviissä yhteydessä toisiinsa. Alueen rakenteeltaan hiekkapitoisesta hiesusta koostuva maaperä on muodostunut etupäässä graniitista, liuskeesta ja grauvakasta.

5.2 Tuotteen erityisyys:

Vuohitaloudessa vohlanlihan tuotanto on keskittynyt voimakkaasti niiden 13 kunnan alueelle (Bragançan kunnan osalta ainoastaan mainittuihin 15 taajamaan), jotka muodostavat SAN-alueen. Kyseessä on karu ja syrjäinen alue, jolla elämän laatu on muuta Portugalia alhaisempi ja jonka väestö on vähentynyt huomattavasti viime vuosikymmenen aikana. Näillä vuoristoisilla alueilla vuohitalous on läheisesti sidoksissa ilmaston kausittaisiin vaihteluihin ja vuohenkasvattajien elintapaan. Kaukana ulkopuolisista vaikutteista he harjoittavat eläintenpitoa luonnon ehdoilla (perinteisessä laajaperäisessä järjestelmässä).

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Trás-os-Montesin vuoristoalueiden maatalousekologiset olosuhteet yhdessä vanhan ja tämän Portugalin alueen oloihin erinomaisesti sopeutuneen rodun erityispiirteiden kanssa saavat aikaan sen, että Cabrito Transmontano erottuu edukseen muista lihan aistinvaraisten ominaisuuksien laadun, herkullisen maun, pehmeyden, mehevyyden, aromin ja tuoksun ansiosta.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.gpp.pt/Valor/DOP_IGP_ETG.html

(1) EUVL L 93, 31.3.2006, s. 12.